  Майя Бывальцева Удмуртилэн командаез XII Огъяросси гужем гурт шудонъёсын нырысетӥ инты басьтӥз. Со сярысь ивортэ элькунысь Физкультурая, спортъя но егитъёсын ужан политикая министерстволэн пресс-службаез. Шудонъёслэн радлыказы вал секыт атлетика, волейбол, ӝӧквыл теннис, самбо, мини-лапта, шальы лэзьян, гозы кыскан, озьы ик турнасьёс, скал кыскисьёс но механизаторъёс пӧлын ӵошатсконъёс. Ван ӵошатсконъёслы йылпумъянъёсъя, Удмуртилэн командаез 3-тӥ группаын нырысетӥ инты басьтӥз, отчы пыро улосвылъёс, кытны гуртъёсын улӥсьёслэн лыдзы 600 сюрсозь луэ. Нош огъя зачётын элькунмылэн сборноез ньылетӥ луиз. Кылем арын Удмуртия 18-тӥ интыын вал, нош группаын — ньылетӥ. Удмуртилэн командаяз Дэри, Можга, Кизнер, Пичи Пурга, Шаркан, Кез, Балезино, Юкаменск, Якшур-Бӧдья ёросъёсысь 44 гурт спортсменъёс пыриськизы. Тросэз асьсэдыз туж умой возьматыны быгатӥзы. Кылсярысь, нылъёслэн командазы полиатлонын нырысетӥ луиз. Озьы ик зарни медаль утӥз Якшур-Бӧдья ёросысь Агафоновъёслэн семьязы, нош Дэри ёросысь Малыхъёслэн семьязы бронза медален бертоз. «Азвесь» басьтӥзы сект атлетикаен вырисьёс но нылъёслэн лаптая командазы, армрестлингъя командалэн — «бронза». XII Огъяросси гужем гурт шудонъёс Курскын 3–6 гудырикошконэ ортчизы. Отчы 67 улосвылъёсысь 2 сюрс 500 пала адями пыриськиз. Туэ ӵошатсконъёсты Курск вӧзын ожмаськонын вормонлы 75 ар тырмонлы сӥзизы. Тегъёс: Спорт Удмуртия Россия гуртшудонъёс гурт  